**Ανάλυση του κειμένου Κ*αλοκαίρι* του μυθιστορήματος Μ*αρκοβάλντο ή Οι εποχές στην πόλη* του Ί. Καλβίνο από τον μαθητή**

**Άγγελο Ζαχαράκη, Α2.**

Ο Ίταλο Καλβίνο γεννήθηκε στις 15 Οκτωβρίου 1923, στο Σαντιάγο δε λας Βέγας, της Αβάνας, στην Κούβα, όπου εργάζονταν οι Ιταλοί γονείς του· λίγο αργότερα η οικογένεια εγκαταστάθηκε στo Σαν Ρέμο της Ιταλίας. Είκοσι ετών προσχωρεί στους παρτιζάνους της ιταλικής Αντίστασης, εμπειρία που θα αφήσει τα ίχνη της στα πρώτα του έργα: *Το μονοπάτι με τις αραχνοφωλιές* (1947), *Τελευταίο έρχεται το* *κοράκι* (1949). Ακολουθεί η τριλογία *Οι πρόγονοί μας*, που τον έκανε διάσημο (οι νουβέλες *Ο διχασμένος υποκόμης*, *Ο αναρριχώμενος βαρόνος* και *Ο ανύπαρκτος* *ιππότης*). Ενεργό μέλος και ένθερμος συντάκτης σε έντυπα της Αριστεράς. Το 1956 εκδίδει τον τόμο *Ιταλικοί μύθοι*, μεταγραφή μιας συλλογής 200 ιταλικών λαϊκών παραμυθιών, ενώ δυο χρόνια αργότερα εκδίδει τα *Διηγήματα*, όπου περιλαμβάνονται και *Οι δύσκολοι έρωτες*. Ακολουθούν δύο σύντομα μυθιστορήματα, ο *Μαρκοβάλντο ή Οι εποχές στην πόλη* και *Η μέρα ενός εκλογικού* *αντιπροσώπου* (1963). Το 1965 και το 1967 εκδίδει δύο συλλογές «φανταστικών» διηγημάτων (*Τα* *κοσμοκωμικά* και *Ταυ με μηδέν*) ενώ το 1969 εκδίδει το *Κάστρο των* *διασταυρωμένων πεπρωμένων*. Ακολουθούν *Οι αόρατες πόλεις* (1972), *Αν μια* *νύχτα του χειμώνα ένας ταξιδιώτης* (1979) και *Πάλομαρ* (1983). Πέθανε ξαφνικά (νύχτα 18 προς 19 Σεπτεμβρίου 1985, στη Σάντα Μαρία ντέλα Σκάλα, της Σιένας, Ιταλία), από εγκεφαλική αιμορραγία. Θεωρείται ένας από τους σημαντικότερους Ιταλούς λογοτέχνες του 20ου αιώνα.

Ο βασικός ήρωας του έργου είναι ο Μαρκοβάλντο, ενώ άλλα πρόσωπα που εμφανίζονται είναι η σύζυγος Ντομιτίλα, η κόρη Ιζολίνα, οι γιοι Πιετρούτσιο, Φιλιπέτο και Μικελίνο, ο Φιορνταλίτζι, ο οποίος είναι γείτονας, και ο Δρ. Γκοντιφρέντο ως εκπρόσωπος της αντίπαλης εταιρείας. Η ιστορία διαδραματίζεται στην πόλη που ζει ο Μαρκοβάλντο και πιο συγκεκριμένα στο μπαλκόνι του διαμερίσματός του.

Ο πρωταγωνιστής είναι ένας ενήλικος άντρας, παντρεμένος με παιδιά. Είναι φτωχός αχθοφόρος, ένας απλός ανθρωπάκος, εξόριστος σε μια βιομηχανική πόλη με κύριο χαρακτηριστικό την αγάπη του για τη φύση.

Όλα αυτά μας τα διηγείται ένας αφηγητής παντογνώστης, ο οποίος είναι έξω από τη δράση (μηδενική οπτική γωνία).

Όλη η οικογένεια βρίσκεται στο μπαλκόνι και παρατηρούν τον νυχτερινό ουρανό. Το σκοτάδι διακόπτεται ανά είκοσι δευτερόλεπτα από το έντονο φως της πινακίδας SPAAK COGNAC που βρίσκεται τοποθετημένη στο απέναντι μπαλκόνι. Η εναλλαγή αυτή εμποδίζει τον Μαρκοβάλντο να παρατηρήσει, όπως θα επιθυμούσε, τα αστέρια του ουρανού μαζί με τα παιδιά του. Παράλληλα παρακολουθούμε την εναλλαγή των συναισθημάτων του πρωταγωνιστή μας, από τον απεριόριστο θαυμασμό του μεγαλείου της φύσης, δηλαδή του έναστρου ουρανού, στην απογοήτευση, όταν η δυνατότητα αυτή χάνεται εξαιτίας του εκτυφλωτικού φωτός. Είναι ένας ονειροπόλος και συνάμα αφελής άνθρωπος, ο οποίος υποφέρει από την έλλειψη της φύσης και ο οποίος δημιουργεί στον αναγνώστη αισθήματα συμπάθειας για το άτομό του και ταυτόχρονα μια μελαγχολία και απαισιοδοξία για τη διαμόρφωση της σύγχρονης κοινωνίας μας.

Όσον αφορά τους αφηγηματικούς τρόπους διακρίνουμε τόσο την τριτοπρόσωπη αφήγηση και τα σχόλια από την πλευρά του συγγραφέα, που κυριαρχούν, όσο και τον διάλογο ανάμεσα στα κεντρικά πρόσωπα, αλλά και τον μονόλογο του ίδιου του πρωταγωνιστή σε ορισμένα σημεία και φυσικά την περιγραφή (του ουρανού και της φωτεινής επιγραφής).

Η γλώσσα που χρησιμοποιείται είναι επίσης γεμάτη περιγραφικές λεπτομέρειες και συναίσθημα. Η μεταφράστρια δημιουργεί με τις επιλογές της άλλοτε μια παραμυθένια ατμόσφαιρα, στήνει το σκηνικό της με αόριστες θολές εικόνες της φύσης, κι άλλοτε το ανάγλυφο μιας πεζής και άσχημης πραγματικότητας, όπου τον πρώτο λόγο έχουν τα οικονομικά συμφέροντα. Το ύφος μερικές φορές γίνεται χιουμοριστικό ή και πικρά ειρωνικό. Τέλος, τα σχήματα λόγου που χρησιμοποιούνται είναι ποικίλα. Ενδεικτικά αναφέρουμε τη χρήση εικόνων και μεταφορών, παρομοιώσεων και προσωποποιήσεων, ενώ τα επίθετα παίζουν κι αυτά σπουδαίο ρόλο.

Ο Καλβίνο καταφέρνει μέσα από το έργο αυτό να μεταδώσει στον αναγνώστη την απόλυτη αντίθεση ανάμεσα στη φύση και στις σύγχρονες μεγαλουπόλεις. Τον κάνει να αναρωτηθεί για το μέλλον αυτής της απογοητευτικής και γεμάτης απαισιοδοξίας ζωής των σύγχρονων ανθρώπων και να συμπαθήσει τον ταπεινό ήρωά του.